Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 921

4. Kiemelt fejlesztési feladatok Énkép, önismeret vonatkozásában meg kell teremteni a lehetőséget a tanulók reális önismeretének kialakítására, fejlesztésére. A megvalósítás fizikai környezete ennek a célnak az elérését kell hogy segítse. A folyamat elemeinek, az elemek egymásra épülésének, kapcsolódásainak alkalmasnak kell lenniük az egyéni és a csoportos fejlesztésre, a személyes jellemzők erősítésére, a társas képességek működtetésére. A tantárgy tartalmának kialakítása, felépítése prioritásként kezeli a társas környezettel szembeni érzékenység, az alapvető erkölcsi, etikai normák iránti fogékonyság kialakítását. A pályaorientációs folyamat jellemzője, hogy a tanulók maguk is aktív részeseivé válnak a folyamatnak, ennek biztosítása a teljes folyamat során szükséges. 2006/79/II. szám Hon- és népismeret vonatkozásában kiemelten kell kezelni a történelmileg is meghatározó, nagy múltú kulturális értékeket, az életpálya-építés szempontjából hosszú távon is fenntartandó elemeket. Elsősorban a munka világához kötődő természeti és társadalmi környezettel kell megismertetni a tanulókat, s ki kell alakítani bennük a hazánk és a más népek által elért értékek, eredmények megbecsülését. Európai azonosságtudat – egyetemes kultúra vonatkozásában a lehetséges életpályamodell kialakításánál figyelembe veendő, hogy hazánk európai uniós tagsága által a személyes jövő nem csak a nemzet határain belül, illetve nem csak magyar nemzetiségű állampolgárokkal együttműködve alakítható. A tanulóknak meg kell ismerniük a munka világának hazai és európai sajátosságait, jellemzőt, értékeit, lehetőségeit, a különböző kultúrák munkavállalást, egyéni életutat befolyásoló hatását. Környezeti nevelés vonatkozásában a sikeres pályaorientáció jellemzője kell hogy legyen a környezettudatos magatartás kialakítása. Az életpálya-építés elágazó algoritmusú felfogása alapján a jövőbeli célok elérésének egyik eszközéül kiemelendő a tudás szerepe, az ismeretek elévülése és – az új technológiák fejlődése miatt – az egész életen át tartó tanulás szükségessége. Információs és kommunikációs kultúra vonatkozásában egyre magasabb kompetenciaszintre emelve kell megteremteni a megismerési képességek fejlesztését, különös tekintettel a megfigyelési, kódolási, értelmezési, indoklási, bizonyítási képességekre. A kommunikációs fejlesztés tekintetében kiemelten kell kezelni az önkifejezést, a megértésnek, a meghallgatás képességének, illetve az asszertív viselkedésnek a kialakítását, a társas érintkezések kompromisszumos – fejlettebb szinten konszenzusos – megélésének gyakorlatát. Tanulás vonatkozásában a pályaorientáció maga is tanulás, de az ismeretelsajátítás a kognitív terület hangsúlyáról áttevődik az affektív fejlesztés hangsúlyára. Továbbá a tanulás mint aktivitás önálló tartalomként is feldolgozandó a pályaorientációban. Testi és lelki egészség vonatkozásában kiemelten kell kezelni az egyes foglalkozások egészségügyi, fizikai és pszichikai kockázatait. Az életpálya kialakításakor minden esetben szem előtt kell tartani, hogy a kockázatok ne haladják meg az egyén meglévő vagy a megfelelő fejlesztéssel elérhető terhelhetőségeit. Felkészülés a felnőtt lét szerepeire vonatkozásában a pályaorientáció elsődleges célja ennek a szempontnak a teljes körű érvényre juttatása. Ebből adódóan a Nemzeti Alaptantervben meghatározott kiemelt fejlesztési feladatok maradéktalanul teljesítendők.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes